text: Savner du en større gris?
  03 januar 2018 kl. 04.44
  En større gris overlevede faren for at ende som julesul - men gik tirsdag aften i politiets net ved Sommersted.
  Politiets opgaver er mangfoldige og byder indimellem på mere særprægede hændelser.
  Tirsdag aften var en patrulje fra Syd- og Sønderjyllands Politi tæt på at blive grisetransportør, da en kvinde ved Sommersted ringede til politiet og fortalte, at hun havde mødt en større gris på Tovskovvej ved Sommersted - og at hun nu havde indfanget den.
  Erik Lindholdt, vagtchef, Syd- og Sønderjyllands Politi: "Vores folk på stedet kunne ikke umiddelbart finde ud af, hvor grisen kom fra og hørte til."
  - Vores folk på stedet kunne ikke umiddelbart finde ud af, hvor grisen kom fra og hørte til. De slap dog for at få den i bagagerummet på patruljebilen, da Falck hentede den løsslupne gris og nu tager vare på den, fortæller vagtchef Erik Lindholdt, Syd- og Sønderjyllands Politi, onsdag morgen til TV SYD med smil på stemmen.
  
  